# LDAP

### от Уикипедия, свободната енциклопедия

LDAP (Lightweight Directory Access Protocol — лек протокол за достъп до справочници) е протокол за достъп до онлайн справочни услуги.

IETF проектира и дефинира LDAP като по-добър начин за използване на X.500 справочниците, тъй като намира първоначалния DAP (Directory Access Protocol — протокол за достъп до справочници) твърде сложен, за да може да бъде използван от прости интернет клиенти. LDAP дефинира сравнително прост протокол за обновяване и претърсване на справочници, който използва TCP/IP.

Общият термин „LDAP справочник“ заблуждава. Няма определен тип справочник, който е „LDAP справочник“. Всеки справочник, достъпен чрез LDAP протокола и способен да идентифицира обектите в справочника чрез X.500 идентификатори, може да бъдe обозначен с този термин. Въпреки че справочници като OpenLDAP и неговите предшественици от Мичиганския университет са били проектирани предимно като местни хранилища, оптимизирани за достъп чрез LDAP, а не като шлюз към X.500 протоколи, те не са „LDAP справочници“ до степен, по-голяма от всеки друг справочник, достъпен чрез LDAP протокола.

Един запис в LDAP справочника се състои от именуван набор от атрибути. Записът има уникален идентификатор — DN (distinguished name — отличително име), който се образува от стойността на един от атрибутите и пълният път в дървото — например cn=Петър Петров,ou=People,dc=example,dc=com. Всеки от атрибутите в записа има тип и една или повече стойности. Типовете обикновено са мнемонични символни низове като „cn“ за common name (обикновено име) или „mail“ за електронен адрес. Стойностите зависят от типа и повечето недвоични стойности в LDAPv3 са UTF-8 символни низове. Например един атрибут за електронен адрес би могъл да съдържа стойността „user@example.com“. Edin jpegPhoto атрибут би могъл да съдържа снимка в двоичен JPEG/JFIF формат.

Записите в LDAP справочниците са подредени йерархично. Структурата се нарича DIT (Directory Information Tree, Информационно дърво на справочника) и отразява политически, географски или организационни граници. В първоначалния X.500 модел записите, представящи държави, са в корена на дървото; под тях са записите, представящи щати, области, провинции или национални организации. Моделът X.500 предполага национални регистратори, които раздават идентификаторите и се грижат те да са уникални. Типичните LDAP реализации обаче използват DNS имена за структуриране на горните нива на йерархията, т.е. стъпват на вече изградена структура за уникално идентифициране в световен мащаб. Например, ако българската Уикипедия имаше LDAP справочник, коренът му според DNS структурата би бил dc=bg,dc=wikipedia,dc=org. По-надолу може да има записи, представящи хора, организационни подразделения и единици, принтери, документи, почти всичко, за което можете да се сетите.

## [редактиране] Примерна структура на справочник

    dc=example,dc=com
    |
    +ou=People
    |       |
    |       +cn=Петър Петров
    |       |
    |       +cn=Иванка Иванова
    |
    +ou=Groups
             |
             +cn=Управители
             |
             +cn=Счетоводство
             |
             +cn=Маркетинг

## [редактиране] Официални стандарти

- RFC 2251 - LDAP версия 3.
- RFC 2252 - атрибути на записите в LDAP справочници.
- RFC 2253 - представяне на отличителните имена.
- RFC 2254 - филтри за търсене в LDAP справочници.
- RFC 2255 - LDAP URL.
- RFC 2256 - X.500 схема за ползване в LDAP справочници.

## [редактиране] Софтуер за реализиране на LDAP справочници

LDAP сървъри, които са свободен софтуер:

- OpenLDAP — доработка на първоначалната реализация на Мичиганския университет. Разработчиците му активно развиват протокола в IETF.
- Fedora Directory Server — бившият Netscape Directory Server, който също води началото си от реализацията на Мичиганския университет.

Взето от „http://bg.wikipedia.org../../../l/d/a/LDAP_2363.html“.

Категории: Мрежови протоколи | Интернет

##### Views

- Статия
- Беседа
- Текуща версия

##### Търсене

##### На други езици

- العربية
- Bosanski
- Česky
- Чăвашла
- Deutsch
- English
- Español
- Euskara
- Suomi
- Français
- Bahasa Indonesia
- Italiano
- 日本語
- Nederlands
- Polski
- Português
- Română
- Русский
- Slovenčina
- Svenska
- Türkçe
- 中文